આપણા ત્યાં આમેય ખણવાની આઝાદી છે. ગમે તે સ્થળે, શરીરનાં કોઈ પણ ભાગે, અને આજુબાજુ ગમે તેની હાજરી હોય તો પણ ખણી શકાય છે. ફિલ્મોમાં એક જમાનામાં દિલીપ કુમાર જેવા એક્ટર પણ ડાઈલોગ બોલતી વખતે નાક પર ખંજવાળતા જોવા મળતાં હતાં. જો કે જાહેરમાં આમ ખણવું એ ખરાબ ટેવ લેખાય છે, પણ ઘણાંને આની જાણકારી નથી હોતી. અમુક લોકો જાણવા છતાં દુર્યોધનનાં जानामि धर्मम् न च में प्रवृतिः/ जानामि अधर्मम्न च में निवृतिः, પ્રમાણે ખણવાની મીઠી પ્રવૃત્તિ પર રોક લગાવી શકતા નથી. આ ઉપરાંત પુરુષોના કિસ્સામાં તો દરજીઓને પણ આ જાહેર ખણન્ ક્રિયા માટે જવાબદાર ઠેરવી શકાય. જો દરજી ચુસ્ત કપડા સીવે તો એનાં કારણે વધારે ખણ આવે છે, અને જો એ ઢીલા કપડા સીવે તો ખણવા માટે હાથને ગમે ત્યાં પહોંચવા માટે સવલત ઉભી કરે છે. આમ એકંદરે ખણનાર તો ખણવાની મઝા માણી લે છે, પણ જોનાર ત્રાસી જાય છે.